Joachim Blichfeld

**Joachim Blichfeld** (s. 17. heinäkuuta 1998 Frederikshavn, Tanska) on tanskalainen jääkiekkoilija, joka pelaa SM-liigajoukkue Tapparassa. Hän on pelipaikaltaan oikea laitahyökkääjä. Blichfeld laukoo oikealta. Hän on pelannut urallaan myös kahdeksan NHL-ottelua San Jose Sharksissa.

## Ura
### Seuraura
#### Juniorivuodet
Blichfeld on Frederikshavnin kasvatti. Hän jakoi kaudella 2013–2014 Tanskan A-nuorten sarjan maalipörssin voiton 24 osumallaan Odensen Daniel Lundvald Nielsenin kanssa. Vain 15-vuotias Blichfeld debytoi samalla kaudella myös Frederikshavnin miesten kakkosjoukkueessa Tanskan I-divisioonassa, jossa hän pelasi 13 runkosarjaottelua tehopistein 4+4=8. Kaudeksi 2014–2015 Blichfeld siirtyi Ruotsiin Malmö Redhawksin J18-joukkueeseen. Hän oli J18 Elitissä joukkueen paras pistemies ja maalintekijä tehoilla 11+5=16, kuten myös J18 Allsvenskanissa tehoilla 9+10=19, jolloin Blichfeld voitti myös Redhawksin sisäisen syöttöpörssin. Hän pelasi kauden aikana myös kaksi sekä runkosarja- että pudotuspeliottelua seuran J20-joukkueessa.

QMJHL-joukkue Halifax Mooseheads varasi Blichfeldin 79. pelaajana . Hän päätti kuitenkin jatkaa kaudella 2015–2016 pelejään Malmö Redhawksin organisaatiossa. Blichfeld pelasi kautensa suurimmaksi osaksi seuran J20-joukkueessa, jonka toiseksi paras maalintekijä ja kolmanneksi paras pistemies hän oli tehoilla 15+13=28. Blichfeld vahvisti kauden aikana myös Redhawksin J18-joukkueessa, jonka paras pistemies ja maalintekijä hän oli pudotuspeleissä tehoilla 5+3=8. Blichfeld voitti kauden päätteeksi J18 Allsvenskanin pronssia.

San Jose Sharks varasi Blichfeldin seitsemännellä kierroksella 210. pelaajana . Samana kesänä hänet varattiin uudelleen CHL:ään, tällä kertaa WHL-joukkue Portland Winterhawksin toimesta 85. pelaajana. Blichfeld siirtyi joukkueeseen kaudeksi 2016–2017. Hän oli 28 osumallaan Winterhawksin kolmanneksi paras maalintekijä.

#### NHL-sopimus San Jose Sharksiin ja jatkaminen WHL:ssä
Joulukuussa 2017 Blichfeld teki kolmivuotisen NHL-tulokassopimuksen San Jose Sharksin kanssa. Hän jatkoi kaudella 2017–2018 kuitenkin vielä Portland Winterhawksin WHL-joukkueessa, jossa Blichfeld teki runkosarjassa 56 ottelussa piste per peli-tahdilla tehot 24+32=56. WHL-kauden jälkeen, huhtikuussa 2018 hän siirtyi loppukevääksi AHL-joukkue San Jose Barracudan vahvuuteen, jossa Blichfeld pelasi kaksi pudotuspeliottelua ilman tehopisteitä. Kesällä 2018 hän harjoitteli Suomessa luisteluvalmentaja Juha Jokiharjun opissa. Juha on Blichfeldin joukkuetoverina Winterhawksissa pelanneen Henri Jokiharjun isä. 

Blichfeld palasi kaudeksi 2018–2019 yli-ikäisenä Winterhawksiin, jonka varakapteeniksi hän nousi. Blichfeld voitti koko WHL:n pistepörssin tehoilla 53+61=114 ja hänet palkittiin Bob Clarke Trophylla. Hänestä tuli kaikkien aikojen neljäs palkinnon voittanut eurooppalaispelaaja Serhi Varlamovin (1998), Pavel Brendlin (1999) ja Oliver Bjorkstrandin (2015) jälkeen. Blichfeld jakoi myös liigan maalipörssin voiton Moose Jaw Warriorsin Tristan Langanin kanssa. Hänet palkittiin kauden päätteeksi koko WHL:n vuoden pelaajana Four Broncos Memorial Trophylla. Blichfeldista tuli kaikkien aikojen kolmas palkinnon voittanut eurooppalaispelaaja Serhi Varlamovin (1998) ja Oliver Bjorkstrandin (2015) jälkeen. Hänet valittiin kauden päätteeksi WHL:n läntisen konferenssin ensimmäiseen tähdistökentälliseen.

#### Ammattilaisura Pohjois-Amerikassa
Syksyn 2019 harjoitusleirin päätteeksi San Jose Sharks lähetti Blichfeldin AHL-joukkue San Jose Barracudaan, jossa hän pelasi suurimman osan kaudesta 2019–2020 tehden 44 runkosarjaottelussa tehot 16+16=32, joilla Blichfeld oli joukkueen toiseksi paras maalintekijä ja kolmanneksi paras pistemies. Hän pelasi kauden aikana myös ssa. Blichfeld kutsuttiin ensimmäisen kerran Sharksin NHL-vahvuuteen joulukuussa. Hän teki NHL-debyyttinsä 12. joulukuuta 2019 New York Rangersia vastaan. Blichfeld sai ottelussa jääaikaa 11.14 minuuttia ja hän keräsi teholukeman –1. Blichfeld pelasi kauden aikana NHL:ssä kolme runkosarjaottelua ilman tehopisteitä.

Lokakuussa 2020 San Jose Sharks lainasi Blichfeldin toistaiseksi voimassa olevalla sopimuksella kotimaansa pääsarjan Metal Ligaenin Frederikshavn White Hawksiin. Hän pelasi siellä kaudella 2020–2021 12 ottelua tehopistein 5+7=12, kunnes Blichfeld palasi Pohjois-Amerikkaan. Tammikuun 2021 harjoitusleirin päätteeksi Sharks lähetti hänet San Jose Barracudan AHL-joukkueeseen. Blichfeld pelasi siellä suurimman osan kaudesta 2020–2021. Hän oli koronaviruspandemian lyhentämällä kaudella joukkueen paras pistemies tehtyään 25 runkosarjaottelussa tehot 12+10=22. Blichfeld jakoi myös Barracudan sisäisen maalipörssin voiton Maksim Letunovin kanssa. Hän pelasi kauden aikana NHL:ssä viisi runkosarjaottelua tehden yhden maalin. Kauden ensimmäisessä NHL-ottelussaan 3. maaliskuuta 2021 Blichfeld taklasi Colorado Avalanchen Nathan MacKinnonin päähän. Hän sai tilanteesta ottelurangaistuksen ja Blichfeld asetettiin kahden ottelun mittaiseen pelikieltoon. Hänen NHL-uransa avausmaali syntyi 24. huhtikuuta 2021 Minnesota Wildia vastaan.

Heinäkuussa 2021 Blichfeld solmi vuoden jatkosopimuksen Sharksin kanssa. Hän pelasi kauden 2024–2025 kokonaan Barracudan AHL-joukkueessa, jonka paras pistemies ja maalintekijä Blichfeld oli tehoilla 24+21=45.

#### Paluu Eurooppaan
Kaudeksi 2022–2023 Blichfeld palasi Ruotsiin ja siirtyi kaksivuotisella sopimuksella SHL-joukkue Växjö Lakersiin. Hän teki runkosarjassa 50 ottelussa tehot 10+14=24. Pudotuspeleissä Blichfeld pelasi 18 ottelua tehopistein 5+3=8. Hän oli Lakersin paras maalintekijä. Blichfeld voitti kauden päätteeksi Ruotsin-mestaruuden. Kaudella 2023–2024 hän oli 17 osumallaan Lakersin toiseksi paras maalintekijä Marcus Sylvegårdin jälkeen. Pudotuspeleissä Blichfeld jakoi joukkueen sisäisen pistepörssin voiton Kalle Kossilan ja Brian Cooperin kanssa tehtyään kahdeksassa ottelussa tehot 1+4=5. Toukokuussa 2024 hän teki Lakersin kanssa vuoden mittaisen jatkosopimuksen.

Blichfeld teki alkukaudella 2024–2025 37 runkosarjaottelussa tehot 9+7=16. Hän ei kuitenkaan tehnyt enää marraskuun jälkeen maaleja ja kaksi kuukautta myöhemmin tammikuussa 2025 Blichfeldin sopimus Växjö Lakersin kanssa purettiin. Samana päivänä hänen uutisoitiin siirtyvän loppukauden kattavalla sopimuksella Rögleen.

Kaudeksi 2025–2026 Blichfeld siirtyi vuoden mittaisella sopimuksella SM-liigajoukkue Tapparaan. Kotiavauksessa 19. syyskuuta 2025 KalPaa hän onnistui tekemään kypärätempun ja lisäksi kaksi syöttöpistettä, kun Tappara voitti ottelun lukemin 8–1. Markus Kankaanperä valitsi Blichfeldin ottelun Alumnien tähtien kakkostähdeksi. Hän teki marraskuussa kahdeksassa ottelussa tehot 5+9=14. Blichfeld oli tehnyt koko alkukauden aikana 27 ottelussa tehot 17+20=37, joilla hän johti koko SM-liigan pistepörssiä, kunnes Blichfeld äänestettiin marraskuun kuukauden pelaajaksi. Tammikuussa 2026 Blichfeld solmi Tapparan kanssa kevääseen 2028 ulottuvan jatkosopimuksen.

### Maajoukkueura
Blichfeld edusti Tanskaa MM-kilpailuissa vuosina 2022, 2024 ja 2025. Vuoden 2022 turnauksessa hän oli joukkueen paras maalintekijä viidellä osumallaan. Blichfeldin maaleista kolme syntyi kypärätemppuna 14. toukokuuta 2022 pelatussa avausottelussa Kazakstania vastaan, kun Tanska voitti ottelun lukemin 9–1. Hänen kaikki maalinsa olivat ylivoimamaaleja. Blichfeld valittiin joukkueensa ottelun parhaaksi pelaajaksi. Vuoden 2025 turnauksessa hänet valittiin Norjaa vastaan pelatun alkulohkon ottelun päätteeksi Tanskan ottelun parhaaksi pelaajaksi. Blichfeld pelasi myös Pekingin olympiakisojen 2022 ja Milanon olympiakisojen 2026 karsinnoissa. Yhteensä hän on pelannut 62 A-maaottelua tehopistein 30+26=56.

Blichfeld pelasi myös alle 20-vuotiaiden MM-kilpailuissa vuosina 2017 ja 2018, joista ensimmäisessä turnauksessa hän oli tehoilla 3+1=4 Tanskan paras maalintekijä ja jakoi joukkueen sisäisen pistepörssin voiton Nikolaj Kragin kanssa. Vuoden 2018 turnauksessa Blichfeld oli joukkueen paras maalintekijä kolmella osumallaan. Valmentajat valitsivat hänet Tanskan turnauksen yhdeksi kolmesta parhaasta pelaajasta. Blichfeld valittiin myös Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Blichfeld pelasi myös alle 18-vuotiaiden MM-kilpailuissa vuonna 2016, jolloin hän oli tehoilla 4+2=6 Tanskan paras maalintekijä ja jakoi joukkueen sisäisen pistepörssin voiton Nikolaj Kragin kanssa. Blichfeld pelasi myös IA-divisioonan MM-kilpailuissa vuonna 2015, jolloin hän voitti kultaa.

## Tilastot

## Lähteet
*
*
*

### Viitteet